b'\n_START_ARTICLE_\nEdmund Wilson\n_START_SECTION_\n\xc5\xbdivotopis\n_START_PARAGRAPH_\nWilson je ro\xc4\x91en u New Jerseyju. Njegovi roditelji su bili Helen Mather i odvjetnik Edmund Wilson. Wilson je poha\xc4\x91ao \xc5\xa1kolu Hill u Pennsylvaniji koji je zavr\xc5\xa1io 1912. Tamo je bio urednik glavnog \xc5\xa1kolskog knji\xc5\xbeevnog \xc4\x8dasopisa The Record. Od 1912. do 1916. poha\xc4\x91ao je sveu\xc4\x8dili\xc5\xa1te Princeton. Po\xc4\x8deo se baviti novinarstvom ure\xc4\x91uju\xc4\x87i New York Sun te je sudjelovao u Prvom svjetskom ratu._NEWLINE_Wilson je 1920. i 1921. godine bio urednik \xc4\x8dasopisa Vanity Fair. Njegova su djela utjecala na Uptona Sinclaira, Johna Dos Passosa, Sinclaira Lewisa, i Theodorea Dreisera. Pisao je drame, pjesme i romane, ali je najzna\xc4\x8dajniji kao knji\xc5\xbeevni kriti\xc4\x8dar. Na njega su sna\xc5\xbeno utjecala djela Freuda i Marxa._NEWLINE_Knjigu Axelov zamak je objavio 1931. pru\xc5\xbeaju\xc4\x87i u njoj pregled simbolisti\xc4\x8dke knji\xc5\xbeevnosti. U knjizi To the Finland Station, objavljenoj 1940. govori o razvoju socijalizma u Europi._NEWLINE_Bio je zagovornik knji\xc5\xbeevnika kao \xc5\xa1to su W. B. Yeats, T. S. Eliot, James Joyce, Ernest Hemingway, John Dos Passos, William Faulkner, F. Scott Fitzgerald i Vladimir Nabokov i uvelike je zaslu\xc5\xbean za to \xc5\xa1to su dobili pozornost kritike. No bio je i \xc5\xbeestoki protivnik "popularnih" pisaca koje je dr\xc5\xbeao nekvalitetnima, kao \xc5\xa1to su J. R. R. Tolkien i H. P. Lovecraft._NEWLINE_Protivio se ameri\xc4\x8dkoj politici za vrijeme Hladnog rata i protestno je odbijao pla\xc4\x87ati porez zbog \xc4\x8dega je izveden pred sud. Smatrao je da vlasti militarizacijom i antikomunisti\xc4\x8dkom propagandom kr\xc5\xa1e prava gra\xc4\x91ana. Kritizirao je i ameri\xc4\x8dko mije\xc5\xa1anje u Vijetnamski rat._NEWLINE_\xc5\xbdenio se triput i bio je poznat po velikom broju ljubavnih veza. Umro je 1972. godine.'